
A COVID-19 okozta fogyasztói magatartásváltozás vizsgálata a szeszipari szektorban, fókuszba helyezve a Zwack Unicum fogyasztóit

Kutatásomban a fogyasztók magatartásváltozását vizsgálom. A koronavírus okozta járványhelyzet alatt történő szeszesital fogyasztási szokásokat, a pandémiát megelőző időszakkal hasonlítom össze. Vizsgálatomban 4 kutatási kérdést fogalmaztam meg.
A szigorítások következtében Magyarországon a bárok, éttermek, szórakozóhelyek és szállodák bezárásával, a HORECA szektor részleges vagy teljes leállásával súlyos bevételektől estek el a vállalatok. Mivel a fogyasztói magatartás megváltozásával összeköthető, így az 1. kutatási kérdésem: Milyen mértékben változtatta meg a szeszesitalt gyártó cégek forgalomalakulását a Covid-19 hazánkban? A járványhelyzet nem csak a fogyasztók fizikai egészségére, anyagi helyzetére volt kihatással.
A mentális egészségre szintén befolyással lehetett a vírushelyzet, így 2. kutatási kérdésem: Okozhatja-e az alkoholfogyasztási szokások megerősödését, illetve hogyan befolyásolja a szeszesitalok fogyasztását az emberek megváltozott pszichikai állapota?
3. kutatási kérdésem: melyik korcsoport fogyasztási szokása változott meg leginkább a pandémia hatására? 4. kutatási kérdésem: Milyen mértékben változott a szeszesitalokra fordított kiadás a fogyasztók szempontjából a koronavírus járvány ideje alatt?
Kutatásom során először szakirodalmi források, valamint szekunder információk összegyűjtésével és elemzésével szereztem mélyebb ismereteket a vizsgálati területen. Ezek alapján fogalmaztam meg kutatási célkitűzéseimet és állítottam össze a későbbi primer vizsgálatok kérdéseit, valamint ezek az információk szolgáltak bázisként primer eredményeim összehasonlításához és értelmezéséhez. A kutatás későbbi szakaszában primer vizsgálatokat végeztem, mélyinterjús beszélgetések, megfigyeléses vizsgálat, valamint standardizált online megkérdezés segítségével.
A kutatásomból származó eredményeknek köszönhetően megfigyelhetők a pandémia előtti-és alatti szeszesital fogyasztási szokások. Összevetésükkel látható lesz a fogyasztói szokások megváltozása. Az, hogy milyen hatással volt a vírushelyzet válaszadóim fogyasztási szokásaira, valamint mentális állapotukra. Az eredmények releváns adatokként szolgálhatnak a Zwack Unicum Nyrt. marketingosztályának, melyek segítségével hasznos információkhoz juthatnak egy esetleges következő hullám során. Ezen felül a vállalat marketingkommunikációs tevékenységéhez is pozitívan járulhat hozzá a kutatás.



